DEĊIŻJONI TAL-KUMMISSJONI
tal-25 ta' Lulju 2006
li temenda d-Deċiżjonijiet 2005/759/KE u 2005/760/KE rigward ċerti miżuri ta' ħarsien relatati ma' l-influwenza tat-tjur li għandha patoġeniċità għolja u l-movimenti ta' ċerti għasafar ħajjin fil-Komunità
(innotifikata taħt taħt dokument numru C(2006) 3303)
(Test b'rilevanza għaż-ŻEE)
(2006/522/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar il-kontrolli veterinarji u żootekniċi, applikabbli għall-kummerċ intrakomunitarju ta' ċerti annimali ħajjin u prodotti bil-ħsieb tat-tlestija tas-suq intern (1), u b'mod partikolari l-Artikolu 10(4) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (2), u partikolarment l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (3), u b'mod partikolari l-Artikolu 22(6) tagħha,
Wara li kkunsidrat ir-Regolament (KE) 998/2003 tas-26 ta' Mejju 2003 tal-Parlament Ewropew u tal-Kunsill dwar ir-rekwiżiti tas-saħħa ta' l-annimali li japplikaw għall-moviment mhux kummerċjali ta' l-annimali domestiċi u li jemenda d-Direttiva tal-Kunsill 92/65/KEE (4), u b'mod partikolari l-Artikolu 18 tiegħu,
Billi:
(1)
Wara t-tifqigħa ta' l-influwenza tat-tjur fix-Xlokk ta' l-Ażja fl-2004, ikkawżata minn razza tal-vajrus H5N1 b'patoġeniċità għolja, il-Kummissjoni adottat bosta miżuri ta' ħarsien marbuta ma' din il-marda. Dawn il-miżuri kienu jinkludu b'mod partikolari d-Deċiżjoni tal-Kummissjoni 2005/759/KE tas-27 ta' Ottubru 2005 rigward ċerti miżuri ta' ħarsien relatati ma' l-influwenza tat-tjur li għandha patoġeniċità għolja f'ċerti pajjiżi terzi u l-moviment minn pajjiżi terzi ta' għasafar li jakkompanjaw lis-sidien tagħhom (5) u d-Deċiżjoni tal-Kummissjoni 2005/760/KE tas-27 ta' Ottubru 2005 rigward ċerti miżuri ta' ħarsien relatati ma' l-influwenza tat-tjur li għandha patoġeniċità għolja f'ċerti pajjiżi terzi għall-importazzjoni ta' għasafar tal-gaġġa (6).
(2)
L-Artikolu 3 tad-Deċiżjoni 2005/759/KE jipprevedi li din id-Deċiżjoni ma tapplikax għall-moviment fil-Komunità ta' għasafar ħajjin li huma pets li jakkumpanjaw lis-sidien tagħhom mill-pajjiżi terzi msemmija f'dan l-Artikolu. Attwalment il-Kroazja mhijiex imsemmija fl-Artikolu 3 tad-Deċiżjoni 2005/759/KE u skond dan l-importazzjonijiet ta' l-għasafar li huma pets li jakkumpanjaw lis-sidien tagħhom minn dan il-pajjiż terz jeħtieġu li jikkonformaw ma' l-istess restrizzjonijiet ta' importazzjoni bħal dawk stipulati f'din id-Deċiżjoni għal pajjiżi terzi oħra. Il-Kroazja kienet wieħed mill-ewwel pajjiżi fl-Ewropa li nnotifika lill-Kummissjoni b'każijiet ta' influwenza tat-tjur li nstabet f'għasafar salvaġġi u li kien trasparenti fil-mod kif ittratta każijiet ulterjuri ta' din il-marda. Dan l-aħħar, fil-Kroazja ma nstab l-ebda każ ġdid ta' influwenza tat-tjur.
(3)
Barra minn dan, il-Kroazja nnotifikat lill-Kummissjoni li l-awtoritajiet kompetenti ta' dan il-pajjiż issa qegħdin japplikaw miżuri ta' ħarsien li huma ekwivalenti għal dawk applikati mill-awtoritajiet kompetenti ta' l-Istati Membri, kif previst fid-Deċiżjoni tal-Kummissjoni 2006/115/KE tas-17 ta' Frar 2006 rigward ċerti miżuri ta' ħarsien relatati ma' l-influwenza tat-tjur li għandha patoġeniċità għolja f'għasafar selvaġġi fil-Komunità u li tirrevoka d-Deċiżjonijiet 2006/86/KE, 2006/90/KE, 2006/91/KE, 2006/94/KE, 2006/104/KE u 2006/105/KE (7).
(4)
Minħabba li r-riskju għas-saħħa ta' l-annimali fil-Komunità minn importazzjonijet ta' għasafar li huma pets mill-Kroazja għalhekk huwa minimu, il-Kroazja għandha titniżżel fil-lista ta' pajjiżi terzi msemmija fl-Artikolu 3 tad-Deċiżjoni 2005/759/KE.
(5)
Attwalment id-Deċiżjoni 2005/759/KE hija applikabbli sal-31 ta' Lulju 2006. Minħabba li każijiet ġodda ta' influwenza tat-tjur kienu rrappurtati f'ċerti pajjiżi membri ta' l-Organizzazzjoni Dinjija għas-Saħħa ta' l-Annimali (OIE), ir-restrizzjonijiet li għandhom x'jaqsmu mal-movimenti ta' għasafar li huma pets li jakkumpanjaw lis-sidien tagħhom għandhom jissuktaw. Għalhekk huwa xieraq li l-applikazzjoni tad-Deċiżjonijiet 2005/759/KE tiġi estiża sal-31 ta' Diċembru 2006.
(6)
F'Ottubru 2006, il-Bord ta' l-Awtorità Ewropea tas-Sigurtà ta' l-Ikel (EFSA) fuq is-saħħa u l-benesseri ta' l-annimali (AHAW) se jadotta opinjoni xjentifika dwar ir-riskji fuq is-saħħa u l-benesseri ta' l-annimali assoċjati ma' l-importazzjoni ta' għasafar selvaġġi minbarra tjur ta' l-irziezet fil-Komunità. L-EFSA ntalbet speċifikament li tidentifika fl-opinjoni tagħha għodod u għażliet possibbli li jistgħu jnaqqsu kwalunkwe riskju identifikat relatat ma' l-importazzjoni ta' l-għasafar li mhumiex għasafar ta' l-irziezet. Din l-opinjoni se tiggwida l-politika tal-ġejjieni ta' l-UE dwar l-aspetti tas-saħħa u l-benesseri ta' l-annimali ta' dawn l-importazzjonijiet.
(7)
Id-Deċiżjoni tal-Kummissjoni 2005/760/KE għandha tapplika sal-31 ta' Lulju 2006. Attwalment, emenda sostanzjali għar-regoli attwali stipulati fiż-żewġ deċiżjonijiet 2005/759/KE u 2005/760/KE tista' tqarraq lill-operaturi u partijiet interessati oħra dwar l-iżvilupp possibbli tal-ġejjieni tal-politika ta' l-UE f'din il-kwistjoni. Fid-dawl tal-qagħda attwali tas-saħħa ta' l-annimali fir-rigward ta' l-influwenza tat-tjur u fl-istennija ta' l-adozzjoni intenzjonata ta' l-opinjoni ta' l-EFSA f'Ottubru, ir-restrizzjonijiet relatati ma' l-importazzjonijiet ta' l-għasafar li mhumiex tjur ta' l-irziezet għandhom jissuktaw. Għalhekk huwa xieraq li tiġi emendata d-data ta' applikazzjoni ta' din id-Deċiżjoni sal-31 ta' Diċembru 2006.
(8)
Id-Deċiżjonijiet 2005/759/KE u 2005/760/KE għandhom għalhekk jiġu emendati skond dan.
(9)
Il-miżuri previsti f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI
Artikolu 1
Id-Deċiżjoni 2005/759/KE hija emendata kif ġej:
(1)
L-Artikolu 3 jinbidel b'dan li ġej:
“Artikolu 3
Din id-Deċiżjoni ma għandhiex tapplika għall-moviment lejn it-territorju Komunitarju ta' għasafar ħajjin li huma pets li jakkumpanjaw lis-sidien tagħhom minn Andorra, il-Gżejjer Faeroe, Greenland, l-Iżlanda, il-Liechtenstein, Monako, in-Norveġja, San Marino, l-Iżvizzera u l-Istat tal-Belt tal-Vatikan.”
(2)
Fl-Artikolu 5 d-data “31 ta' Lulju 2006” tinbidel għal “31 ta' Diċembru 2006”.
Artikolu 2
Fl-Artikolu 6 tad-Deċiżjoni Nru 2005/760/KE d-data “31 ta' Lulju 2006” tinbidel għal “31 ta' Diċembru 2006”.
Artikolu 3
L-Istati Membri għandhom, minnufih, jieħdu l-miżuri meħtieġa sabiex jikkonformaw ma' din id-Deċiżjoni u jippubblikaw dawn il-miżuri. Huma għandhom jinformaw minnufih lill-Kummissjoni dwar dan.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, nhar il-25 ta' Lulju 2006.